Regionsudvalgets udtalelse om "Forslag til Rådets direktiv om betingelserne for tredjelandsstatsborgeres indrejse og ophold med henblik på studier, faglig uddannelse eller volontørtjeneste"

(2003/C 244/02)

REGIONSUDVALGET HAR -

under henvisning til "Forslag til Rådets direktiv om betingelserne for tredjelandsstatsborgeres indrejse og ophold med henblik på studier, faglig uddannelse eller volontørtjeneste" (KOM(2002) 548 endelig - 2002/0242 (CNS)),

under henvisning til Rådets beslutning af 21. oktober 2002 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. marts 2002 om at henvise det forberedende arbejde til Underudvalget for Forbindelser Udadtil,

under henvisning til sin udtalelse af 16. maj 2002 om indvandringspolitik: "Meddelelse fra Kommissionen til Rådet og Europa-Parlamentet: om en indvandringspolitik i EU" (KOM(2001) 672 endelig) og asylpolitik: "Forslag til rådets direktiv om fastsættelse af minimumsstandarder for anerkendelse af tredjelandsstatsborgere og statsløse som flygtninge, eller som personer, der af anden grund behøver international beskyttelse" (KOM(2001) 510 endelig - 2001/0207 (CNS)) (CdR 93/2002 fin)(1),

under henvisning til sin udtalelse af 20. november 2002 om "Grønbog om en fællesskabspolitik for tilbagesendelse af personer med ulovligt ophold" (KOM(2002) 175 endelig) (CdR 242/2002 fin),

under henvisning til sin udtalelse af 20. november 2002 om "Kommissionens ændrede forslag til Rådets direktiv om ret til familiesammenføring" (KOM(2002) 225 endelig - 1999/0258 (CNS)) (CdR 243/2002 fin)(2),

under henvisning til forslag til Regionsudvalgets udtalelse (CdR 2/2003 rev.), som blev vedtaget den 17. februar 2003 af Underudvalget for Forbindelser Udadtil med Gustav Skuthälla, kommunaldirektør i Närpes (FIN, ELDR), som ordfører,

og ud fra følgende betragtninger,

Udarbejdelse af fælles regler for tredjelandsstatsborgeres indrejse og ophold med henblik på studier, faglig uddannelse eller volontørtjeneste vil være en fordel for såvel immigranterne som for deres oprindelsesland og værtsland; hensigten er at fremme såvel tredjelandsstatsborgeres indrejse og ophold i forbindelse med studier som mobiliteten i EU.

Målet bør være et ensartet, retfærdigt og åbent system, således at ansøger og medlemsstat på forhånd ved, hvordan en ansøgning i normale tilfælde vurderes.

Dette direktivforslag supplerer på udmærket vis de forslag, der vedrører indvandring med henblik på beskæftigelse og familiesammenføring, og udgør således et led i arbejdet med at skabe fælles regler og en samlet retlig ramme.

Kommissionen bør henlede Rådets og medlemsstaternes opmærksomhed på, at direktivets målsætning om en retfærdig og ensartet behandling kræver, at forslagets begreber tolkes bredt og med en velvillig indstilling til ansøgerne.

Når direktivforslaget giver medlemsstaterne mulighed for at gøre undtagelser, bør det tolkes således, at undtagelserne overvejende skal være til fordel for tredjelandsstatsborgerne; hensigten med den frihed, direktivforslaget lægger op til, er ikke, at medlemsstaterne skal stramme direktivets betingelser yderligere.

Grundprincippet om en ensartet behandling i EU's medlemsstater af studerende fra tredjelande bør respekteres, selvom medlemsstaternes betingelser vedrørende indrejse og ophold er forskellige; det bør være tilstrækkeligt at sætte sig ind i betingelserne for indrejse og ophold i ét land.

Man bør være meget opmærksom på de regionale og lokale myndigheders og uddannelsesinstitutionernes syn på EU's direktiver og tolkningen af dem -

på den 49. plenarforsamling den 9. og 10. april 2003 (mødet den 9. april) vedtaget følgende udtalelse.

REGIONSUDVALGETS SYNSPUNKTER

1. Generelle bemærkninger

"Vor opgave er at forene folk, ikke stater" (Jean Monet).

1.1. Regionsudvalget ønsker konsekvent at henlede opmærksomheden på, at EU skal ses som en fredsproces efter den verdensomspændende brand, der blev slukket for næsten 60 år siden og truede med at tilintetgøre selve den europæiske sjæl. I denne proces kan man ikke overvurdere den historiske betydning af, at det europæiske kontinent ikke længere er opdelt. Grundlaget for et fremtidigt fredeligt Europa er på afgørende måde blevet styrket.

1.2. Denne stræben mod fred, frihed og sikkerhed må dog ikke være begrænset til Europa alene. Ifølge EF-traktatens artikel 11 har EU følgende mål:

- bevarelse af freden og styrkelse af den internationale sikkerhed i overensstemmelse med principperne i De Forenede Nationers pagt og

- fremme af det internationale samarbejde.

1.3. Regionsudvalget gør også opmærksom på, at europæere i århundreder har rejst i andre lande og verdensdele. Uddannelsesinstitutioner i EU har aldrig haft så mange studerende fra tredjelande som i dag. Regionsudvalget understreger, at det er vigtigt at støtte personer, der kommer til Europa fra tredjelande for at studere.

1.4. Kommissionens direktivforslag kan dog kritiseres for, at for meget overlades til medlemsstaternes eget skøn. Regionsudvalget understreger, at medlemsstaterne bør indvilge i at gennemføre direktivets målsætninger på en sådan måde, at studerende fra tredjelande garanteres en ensartet og retfærdig behandling.

2. Særlige bemærkninger

Regionsudvalget

2.1. ser med tilfredshed på Kommissionens forslag til Rådets direktiv om betingelserne for tredjelandsstatsborgeres indrejse og ophold med henblik på studier, faglig uddannelse eller volontørtjeneste, hvormed Kommissionen opfylder sin del af mandatet fra Det Europæiske Råd i Tammerfors den 15. og 16. oktober 1999 vedrørende udarbejdelse af forslag i tilknytning til gennemførelsen af indvandringspolitikken i overensstemmelse med artikel 63, stk. 1, nr. 3, litra a), og nr. 4) i traktaten om oprettelse af Det Europæiske Fællesskab.

2.2. mener, at man ved udarbejdelsen af lovforslag i tilknytning til indvandringspolitikken bør tilstræbe et højt harmoniseringsniveau, idet man herved vil fremme en tilnærmelse mellem på den ene side de rettigheder og forpligtelser, som tredjelandsstatsborgere, der opholder sig legalt i EU - herunder personer, der hører ind under dette direktivforslag - har, og på den anden side de rettigheder og forpligtelser, som EU's egne borgere har.

2.3. forholder sig positivt til tredjelandsstatsborgeres indrejse og ophold i forbindelse med studier. Forslaget gør det lettere for tredjelandsstatsborgere at få indrejsetilladelse i forbindelse med studier og gør Europa mere attraktivt i den internationale konkurrence om de studerende.

2.4. Lægger stor vægt på målsætningen om, at EU ude i verden skal opfattes som et førende ekspertisecenter for almen og faglig uddannelse. Regionsudvalget peger på, at EU har adskillige målsætninger og udviklingsprogrammer på uddannelsesområdet. Regionsudvalget foreslår, at der også i prioriteterne for EU's uddannelses-, videreuddannelses- og ungdomsprogrammer efter 2006 tages hensyn til målet om over for tredjelandsstatsborgere at markedsføre hele Europa som et førende ekspertiseområde for uddannelse.

2.5. er enigt i, at optagelse af tredjelandsstatsborgere på forskellige uddannelsesinstitutioner i Europa kan indvirke positivt på uddannelsessystemernes kvalitet og udvikling og stimulere institutionerne til at udarbejde internationale studieprogrammer af høj kvalitet.

2.6. finder det vigtigt, at man i direktivet ikke blander sig i uddannelsesinstitutionernes optagelseskrav eller i, hvordan studerende optages på forskellige studier.

2.7. understreger, at det skal være op til den modtagende uddannelsesinstitution at fastsætte optagelseskrav og dermed også sprogkrav. Medlemsstatens mulighed for nationalt at indføre begrænsninger vha. sproglige krav er ikke et nyt element i dette direktiv, men det indebærer en risiko for en konflikt i forhold til uddannelsesinstitutionernes krav, som bør være afgørende.

2.8. konstaterer, at der på nationalt plan kræves et tæt samarbejde mellem uddannelsesinstitutionerne, de regionale og lokale myndigheder og de myndigheder, der udsteder opholdstilladelserne, for på en overordnet måde at få klarlagt betingelserne for indrejse og ophold.

2.9. kræver, at der indføres nogle statistiske procedurer for indsamling og formidling af data på nationalt niveau mellem forskellige aktører og EU's medlemsstater om studerende fra tredjelande.

2.10. ser med tilfredshed på kommissionsforslagets brede og fleksible definition af faglig uddannelse.

2.11. understreger, at begrebet "studieprogram", hvormed menes en række på hinanden følgende heldagskurser, har forskelligt indhold i de forskellige medlemsstater. Med studier på uddannelsesinstitutioner kan man ud over grundstudier mene f.eks. forskellige suppleringsprogrammer, der ikke afsluttes med en eksamen, men med udstedelse af et bevis for opnået kompetence, der kan have stor betydning i arbejdslivet. Endvidere kan studier betyde en del af en større helhed, således at tredjelandsstatsborgere tager deres endelige eksamen i deres eget land. Efter Regionsudvalgets opfattelse skal begrebet "kursus" således tolkes bredt. Desuden kan en snæver tolkning af "fuldtids-" skabe urimelige situationer. Meningen med "fuldtids-" bør være, at studierne er hovedårsagen til indrejse i det pågældende land.

2.12. bemærker, at der i direktivet slet ikke tages højde for den store boligmangel i navnlig storbyerne eller til de store boligudgifter, som udgør en stor hindring for tredjelandsstatsborgeres studieophold i EU's medlemsstater. Disse problemer omtales også i Regionsudvalgets udtalelse om direktivet vedrørende familiesammenføring. Hvis man virkelig vil have, at studerende fra tredjelande bliver en del af Europas knowhow, kræves der en særlig indsats over for de studerendes boligsituation.

2.13. understreger, at regionale og lokale myndigheder som det forvaltningsniveau, der er nærmest borgerne, spiller en central rolle i forbindelse med tilvejebringelse af den fornødne service på bolig-, sundheds- og socialområdet. Efter Regionsudvalgets opfattelse bør direktivets indvirkning på de regionale og lokale myndigheders muligheder og forudsætninger for at tilvejebringe de nævnte tjenesteydelser klarlægges.

2.14. finder det også vigtigt, at indrejse og ophold i forbindelse med volontørtjeneste, bliver enklere. Kommissionens forslag vil f.eks. lette indrejse og ophold for personer, der deltager i internationale programmer for volontørtjeneste.

2.15. støtter fremme af studerendes mobilitet mellem medlemsstaterne med det forbehold, at deres forudsætninger for indrejse skal være tilstrækkelig harmoniseret. Regionsudvalget gør opmærksom på, at artikel 6 giver medlemsstaterne vide skønsbeføjelser i forbindelse med udstedelse af opholdstilladelse, mens tredjelandsstatsborgere, der efter at have opfyldt visse betingelser har fået opholdstilladelse i en medlemsstat i medfør af dette direktiv, ifølge artikel 7 har fri ret til at opholde sig i en anden medlemsstat for dér at gennemføre en del af sit påbegyndte studieprogram eller supplere det med et andet studieprogram.

2.16. finder det vigtigt, at studerende med direktivforslagets artikel 18 sikres en begrænset ret til at arbejde. Regionsudvalget finder det dog ikke begrundet, at man kan undlade at indrømme tredjelandsstatsborgere denne rettighed i det første år af opholdet. Denne begrænsning stiller dem i en anden situation end andre studerende. Studerende fra tredjelande bør have samme adgang til erhvervsarbejde som andre studerende.

2.17. finder det vigtigt, at der i artikel 7 og artikel 20 fastsættes visse grænser for, hvor lang tid behandlingen af ansøgninger må tage. Regionsudvalget mener, at disse frister skal gøre det lettere for ansøgere at forudse udviklingen, og at fristerne ikke må være så lange, at de udgør en usikkerhedsfaktor, hverken for ansøgeren eller for de involverede organer.

2.18. finder artikel 6, stk. 3, uklar. Ifølge kommissionsforslaget fastsætter medlemsstaterne, hvilke kursussteder og kursusformer der giver en tredjelandsstatsborger, som opfylder betingelserne i stk. 1, litra b), og i givet fald litra d), mulighed for at ansøge om opholdstilladelse for studerende med henblik på at lære et sprog. Det fremgår ikke af forslaget, hvad der menes med at lære et sprog, dvs. om der er tale om at lære den pågældende medlemsstats eget eller egne officielle sprog eller et hvilket som helst sprog.

3. Regionsudvalgets henstillinger

Henstilling 1

Artikel 6: Særlige betingelser for studerende, litra c)

>TABELPOSITION>

Begrundelse

Medlemsstatens mulighed for at opstille sprogkrav er ikke absolut nødvendig. Denne bestemmelse kan desuden være i direkte modstrid med de sprogkrav, som den modtagende uddannelsesinstitution stiller til tredjelandsstatsborgere. Det bør være tilstrækkeligt at henholde sig til uddannelsesinstitutionernes egne adgangskrav som det afgørende. De tager naturligvis højde for den studerendes muligheder for at fungere i det lokale fællesskab, der omgiver uddannelsesinstitutionen. Medlemsstatens muligheder for at opstille sprogkrav er ikke et nyt element i dette direktiv, men kan udgøre en hindring for et studieophold.

Henstilling 2

Artikel 18: Studerendes og ulønnede praktikanters arbejde, stk. 2

>TABELPOSITION>

Begrundelse

Muligheden for helt at forbyde erhvervsarbejde i løbet af det første studieår samt muligheden for at inddrage rettigheden til erhvervsarbejde, hvis den studerende ikke gør tilstrækkelige fremskridt med sine studier, afspejler unødig stor frygt for misbrug. Studerende fra tredjelande stilles ringere end andre studerende, hvis de ikke må have erhvervsarbejde. Det kan være vanskeligt at vurdere studiefremskridtene som grundlag for afslag på forlængelse af en begrænset arbejdstilladelse. Grænserne er uklare på dette område.

Når det drejer sig om erhvervsarbejde ved siden af studierne, spiller også regionale aspekter ind. For såvel den private som den offentlige sektor kan studerende fra tredjelande udgøre en vigtig arbejdskraftressource i løbet af deres studieperiode. Dette bør veje tungere end restriktioner på det nationale niveau.

Henstilling 3

Artikel 10: Særlige betingelser for volontører

>TABELPOSITION>

Begrundelse

Der er ingen objektiv begrundelse for at fastsætte en sådan aldersgrænse, som desuden strider mod de politiske principper, som Den Europæiske Union forfægter inden for områderne erhvervsuddannelse og livslang læring.

Henstilling 4

Artikel 15, stk. 2

>TABELPOSITION>

Begrundelse

Sygdom eller invaliditet må aldrig kunne bruges som begrundelse for at inddrage opholdstilladelsen.

Henstilling 5

Artikel 20, stk. 1

>TABELPOSITION>

Begrundelse

Fristen på 90 dage for administrative afgørelser om ansøgninger om opholdstilladelse eller forlængelse af en opholdstilladelse er helt sikkert alt for lang og skaber usikkerhed, ikke blot for ansøgeren, men også for de involverede organer. Eksempelvis er en frist på 90 dage som regel længere end de halvårlige ferieperioder eller perioden mellem to studieår. En ansøger, som anmoder om forlængelse af en opholdstilladelse, vil derfor, af rent administrative årsager, kunne blive tvunget til at forlade det pågældende land under studieforløbet.

Bruxelles, den 9. april 2003.

Albert Bore

Formand for

Regionsudvalget

(1) EFT C 278 af 14.11.2002, s. 44.

(2) EUT C 73 af 26.3.2003, s. 16.